Só styg petrolprys in AugustusArgieffoto Suid-Afrikaanse brandstofpryse sal weens die stygende internasionale oliepryse na verwagting volgende week styg. Dít ten spyte daarvan dat die rand vandeesmaand verstewig het. Die Automobiel-Assosiasie (AA) voorspel dat die petrolprys in Augustus tussen 9c en 14c per liter sal styg, wanneer die brandstofpryse volgende week aangepas word. Die AA verwag ook dat diesel met 48c en paraffien met 43c sal styg. Die AA het Woensdag in ŉ verklaring gesê die aansienlike styging van die olieprys het veral ŉ uitwerking op die verwagte diesel- en paraffienpryse. Luidens die verklaring het die rand in Julie ongeveer agt sent teenoor die Amerikaanse dollar versterk. Die gemiddelde rand/dollar-wisselkoers staan tans op R16,90. “Te midde van die ekonomie wat nou meer as ooit tevore swaartrek, word die rand se effense verstewiging teen die Amerikaanse dollar verwelkom,” sê die AA. Die AA sê sonder die verstewiging van die rand in Julie sou die brandstofstygings vir volgende maand nóg hoër gewees het. “Met die onvoorspelbaarheid van die wêreldwye pandemie wat die olieprys nog verder kan beïnvloed, raai ons motoriste aan om pragmaties te wees oor die moontlikheid van verdere brandstofstygings en om hul begrotings dienooreenkomstig aan te pas,” sê die AA.